钦定古今图书集成/明伦汇编/闺媛典/第327卷 > 徐贞妇郑氏传 前人
## 钦定古今图书集成/明伦汇编/闺媛典/第327卷 > 徐贞妇郑氏传 前人

徐贞妇郑，名妙静，衢之西安人。其父颐，本簪缨家娶
周，无他男子，惟产四女，而贞妇居其三。年十龄，粗通
《孝经》大义，沉毅如成人。诸女或与之狎，辄厉声叱之，

士业，温然而文，于是慨然许之。及合巹成礼，贞妇已
十九矣。时舅天祥与姑朱氏，春秋皆高，贞妇靡日夜
事，纺绩惟谨。由是羞服备给，上获舅姑心。凡遇宾祭，
亦悉意以助，有不足，则质簪珥供事，及其自奉，蔬食
饮水，甘之若饴。舅殁，贞妇出所畜布帛，为含襚衰绖
诸费，始得成丧。思诚出卜藏地。舟覆，溺死。上航溪，贞
妇恸哭，几欲无生。不惮劳勚，葬舅与夫先茔之侧，养
姑高堂，日问起居，察时燠寒为衣进之。退抚二子谦
贞，俾从醇儒学而与胜己者交，非其类者绝之，虽寒
灯凉幌，人不能堪。贞妇处之裕如，父母及诸娣悯其
年少，欲使其更醮，贞妇曰：“吾夫固亡，有二子在，斯不
谓之亡矣。脱若无子，其如此老何？义亦不忍去也。具
人之形，而犬彘其行，妾肯为之乎？”即引剪，截去髻，誓
不二天。闻者惧而敛退。贞妇见二子成立。谦以行义
察举，为部使者掾，以政事闻，擢为泷水丞。贞妇喜曰：
“吾今而后，可以见吾夫地下矣。”谦当之官，会恩例覃
及于亲，受文绮细缯之赐。贞妇益喜，召谦至，出白金
盘八授之曰：“国家宠恩至矣。尔居官宜冰蘗自守，禄
或不给，则售此用之，慎毋黩货也。”洪武二年，知县何
忠以贞妇清洁，可厉民风，乃上其事于府，知府王珍
加覆核焉。浙江按察佥事四月得旌表其门如令。贞
妇今逾六十有四，康强无他疾。尝有田宅，为强族所
据，屡讼不得直。夫殁，让弗与竞。及宅转鬻他姓，贞妇
赎居之。识者谓贞妇知大体云。史官曰：“《礼》始夫妇者
何？盖有夫妇而后有父子，有父子而后有君臣，三者
虽殊，其道一而已矣。若使妇不二其夫，子不悖其亲，
臣能忠于君，天下其有弗长治者乎？”奈何世教沦汩，
士大夫诵法先王，往往或至于悖君父。有如一女妇
之微，不甚知书，乃能抗节自守，足以增于五伦之重，
亦可慨也夫！故特为著传文一通，将以励子职、树臣
节、重名教也，岂徒然哉？